
VENDIM

Nr. 605, datë 11.9.2019
PËR NDRYSHIMIN E PËRGJEGJËSISË SË ADMINISTRIMIT, NGA MINISTRIA E MBROJTJES TEK AGJENCIA SHTETËRORE E KADASTRËS (ASHK) DHE TEK AGJENCIA E OFRIMIT TË SHËRBIMEVE PUBLIKE TË INTEGRUARA (ADISA), TË NJË PJESE TË PRONËS NR. 912, ME EMËRTIM “SHTËPIA E USHTARAKËVE”, ME VENDNDODHJE NË VLORË, DHE PËR NJË NDRYSHIM NË VENDIMIN NR. 515, DATË 18.7.2003, TË KËSHILLIT TË MINISTRAVE, “PËR MIRATIMIN E LISTËS SË INVENTARIT TË PRONAVE TË PALUAJTSHME SHTETËRORE, TË CILAT I KALOJNË NË PËRGJEGJËSI ADMINISTRIMI MINISTRISË SË MBROJTJES”, TË NDRYSHUAR

Në mbështetje të nenit 100 të Kushtetutës dhe të neneve 13 e 15, të ligjit nr. 8743, datë 22.2.2001 “Për pronat e paluajtshme të shtetit”, të ndryshuar, me propozimin e ministrit të Mbrojtjes, Këshilli i Ministrave

VENDOSI:

1. Ndryshimin e përgjegjësisë së administrimit të një pjese të pronës nr. 912, me emërtim “Shtëpia e Ushtarakëve”, me vendndodhje në Vlorë, nga Ministria e Mbrojtjes tek Agjencia e Shtetërore e Kadastrës (ASHK), përkatësisht, të një pjese të katit përdhes, me sipërfaqe 343 (treqind e dyzet e tre) m², të katit të parë dhe katit të dytë të godinës kryesore të kësaj prone, të objekteve “Garazh” dhe “Depo qymyri”, si dhe të truallit funksional, me sipërfaqe të përgjithshme prej 1 273 (një mijë e dyqind e shtatëdhjetë e tre) m², sipas planrilevimeve dhe planimetrive që i bashkëlidhen këtij vendimi dhe janë pjesë përbërëse të tij, për t’i përdorur për nevoja administrative, për vendosjen e administratës së drejtorisë së Agjencisë Shtetërore të Kadastrës, në Vlorë.

2. Ndryshimin e përgjegjësisë së administrimit, nga Ministria e Mbrojtjes tek Agjencia e Ofrimit të Shërbimeve Publike të Integruara (ADISA), të një pjese të katit përdhes të godinës kryesore të pronës nr. 912, me sipërfaqe 372 (treqind e shtatëdhjetë e dy) m², me emërtim “Shtëpia e Ushtarakëve”, me vendndodhje në Vlorë, sipas planimetrisë që i bashkëlidhet këtij vendimi dhe është pjesë përbërëse e tij, për ta përdorur për ngritjen e një qendre të integruar për ofrimin e shërbimeve publike në qytetin e Vlorës.

3. Në listën e inventarit të pronave të paluajtshme shtetërore, bashkëlidhur vendimit nr. 515, datë 18.7.2003, të Këshillit të Ministrave, “Për miratimin e listës së inventarit të pronave të paluajtshme shtetërore, të cilat i kalojnë në përgjegjësi administrimi Ministrisë së Mbrojtjes”, të ndryshuar, të hiqet pjesa e pronës nr. 912, me emërtim “Shtëpia e Ushtarakëve”, me sipërfaqe prej 1 273 (një mijë e dyqind e shtatëdhjetë e tre) m², së bashku me godinat që shtrihen mbi këtë truall funksional, sipas përcaktimeve në pikat 1 e 2, të këtij vendimi.

4. Agjencisë Shtetërore të Kadastrës (ASHK) dhe Agjencisë së Ofrimit të Shërbimeve Publike të Integruara (ADISA) u ndalohet të ndryshojnë destinacionin e përdorimit të pronës, përcaktuar në pikat 1 e 2, të këtij vendimi, ta tjetërsojnë ose t’ua japin atë në përdorim të tretëve.

5. Ngarkohen Ministria e Mbrojtjes, Agjencia Shtetërore e Kadastrës (ASHK) dhe Agjencia e Ofrimit të Shërbimeve Publike të Integruara (ADISA) për ndjekjen dhe zbatimin e këtij vendimi. 
Ky vendim hyn në fuqi pas botimit në Fletoren Zyrtare.
KRYEMINISTËR

